b'\n_START_ARTICLE_\nSvetlana Allilujeva\n_START_PARAGRAPH_\nSvetlana Iosifovna Allilujeva (ven. \xd0\xa1\xd0\xb2\xd0\xb5\xd1\x82\xd0\xbb\xd0\xb0\xd0\xbd\xd0\xb0 \xd0\x98\xd0\xbe\xd1\x81\xd0\xb8\xd1\x84\xd0\xbe\xd0\xb2\xd0\xbd\xd0\xb0 \xd0\x90\xd0\xbb\xd0\xbb\xd0\xb8\xd0\xbb\xd1\x83\xd0\xb5\xd0\xb2\xd0\xb0, georg. \xe1\x83\xa1\xe1\x83\x95\xe1\x83\x94\xe1\x83\xa2\xe1\x83\x9a\xe1\x83\x90\xe1\x83\x9c\xe1\x83\x90 \xe1\x83\x90\xe1\x83\x9a\xe1\x83\x98\xe1\x83\x9a\xe1\x83\xa3\xe1\x83\x94\xe1\x83\x95\xe1\x83\x90, tunnetaan my\xc3\xb6s nimell\xc3\xa4 Stalina, my\xc3\xb6hemmin Lana Peters; 28. helmikuuta 1926 Moskova, Neuvostoliitto \xe2\x80\x93 22. marraskuuta 2011 Richland Center, Wisconsin, Yhdysvallat) oli Neuvostoliiton kommunistisen puolueen p\xc3\xa4\xc3\xa4sihteerin Josif Stalinin ja t\xc3\xa4m\xc3\xa4n toisen vaimon Nade\xc5\xbeda Allilujevan nuorempi lapsi ja ainoa tyt\xc3\xa4r. _NEWLINE_Svetlana Allilujeva loikkasi Yhdysvaltoihin vuonna 1967. Loikkaus oli tapaus, joka sai julkisuudessa paljon huomiota. H\xc3\xa4n sai Yhdysvaltain kansalaisuuden.\n_START_SECTION_\nLapsuus\n_START_PARAGRAPH_\nMonien korkea-arvoisten neuvostovirkailijoiden lasten tavoin Allilujevakin vietti lapsuutensa turvallisessa ymp\xc3\xa4rist\xc3\xb6ss\xc3\xa4, ja is\xc3\xa4 hemmotteli h\xc3\xa4nt\xc3\xa4 lahjoilla ja amerikkalaisilla elokuvilla._NEWLINE_Allilujevan \xc3\xa4iti Nade\xc5\xbeda Allilujeva kuoli 9. marraskuuta vuonna 1932, kun tyt\xc3\xa4r oli kuusivuotias. Virallinen kuolinsyy oli peritoniitti, jonka aiheutti umpisuolen puhkeaminen. My\xc3\xb6hemmin ilmoitettiin, ett\xc3\xa4 kyse oli itsemurhasta, mutta on esitetty my\xc3\xb6s, ett\xc3\xa4 h\xc3\xa4net olisi murhattu Stalinin k\xc3\xa4skyst\xc3\xa4 ja itsemurha olisi ollut lavastusta. Nikita Hru\xc5\xa1t\xc5\xa1ov kertoo muistelmissaan Stalinin olleen tyt\xc3\xa4rt\xc3\xa4\xc3\xa4n kohtaan hyvin v\xc3\xa4kivaltainen. Hru\xc5\xa1t\xc5\xa1ovin mukaan Stalin olisi raahannut er\xc3\xa4iss\xc3\xa4 juhlissa Svetlanaa hiuksista ja pakottanut h\xc3\xa4net tanssimaan. _NEWLINE_Allilujeva rakastui 16-vuotiaana juutalaissyntyiseen elokuvaohjaajaan Aleksei Kapleriin. Stalin ei hyv\xc3\xa4ksynyt heid\xc3\xa4n romanssiaan, joten Kapler l\xc3\xa4hetettiin pakkoty\xc3\xb6h\xc3\xb6n Siperiaan ja sen j\xc3\xa4lkeen Vorkutan teollisuuskaupunkiin nykyiseen Komin tasavaltaan l\xc3\xa4helle napapiiri\xc3\xa4.\n_START_SECTION_\nAvioliitot\n_START_PARAGRAPH_\n17-vuotiaana Allilujeva rakastui Grigori Morozoviin, joka opiskeli Moskovan yliopistossa. He meniv\xc3\xa4t naimisiin 1945 Stalinin vastahakoisuudesta huolimatta, eik\xc3\xa4 t\xc3\xa4m\xc3\xa4 halunnut tavata Morozovia. Allilujeva synnytti pojan Josifin, ja pariskunta erosi vuonna 1947._NEWLINE_Allilujevan toinen puoliso oli Juri \xc5\xbddanov, jonka is\xc3\xa4 oli tunnettu neuvostoliittolainen poliitikko ja Stalinin oikea k\xc3\xa4si Andrei \xc5\xbddanov, joka oli Suomessa rauhanteon j\xc3\xa4lkeen valvontakomission johtaja. He meniv\xc3\xa4t naimisiin vuonna 1949 ja saivat vuonna 1950 tytt\xc3\xa4ren Jekaterinan. Avioliitto purkautui my\xc3\xb6hemmin.\n_START_SECTION_\nStalinin kuoleman j\xc3\xa4lkeen\n_START_PARAGRAPH_\nStalinin kuoleman j\xc3\xa4lkeisess\xc3\xa4 ilmapiiriss\xc3\xa4 Allilujeva otti 1957 \xc3\xa4itins\xc3\xa4 sukunimen Allilujeva ja ty\xc3\xb6skenteli Moskovassa opettajana ja tulkkina. H\xc3\xa4n opetti Yhdysvaltain historiaa ja opiskeli englantia. Allilujeva oli puolueen j\xc3\xa4sen syntym\xc3\xa4st\xc3\xa4\xc3\xa4n asti. H\xc3\xa4n nautti nomenklatuuran erikoisoikeuksista kuten el\xc3\xa4kkeest\xc3\xa4, jota h\xc3\xa4n sai voidakseen lopettaa ty\xc3\xb6ns\xc3\xa4 ja hoitaa lapsiaan.\n_START_SECTION_\nSuhde Brajesh Singhin kanssa\n_START_PARAGRAPH_\nOllessaan sairaalassa 1963 Allilujeva tapasi intialaisen kommunistin Brajesh Singhin, joka oli k\xc3\xa4ym\xc3\xa4ss\xc3\xa4 Moskovassa. Singh oli hyv\xc3\xa4k\xc3\xa4yt\xc3\xb6ksinen idealisti, mutta k\xc3\xa4rsi vakavista sairauksista, kuten keuhkoputken tulehduksesta ja keuhkolaajentumasta. Brajeshin ja Allilujevan romanssi syttyi, kun pariskunta lomaili Mustanmeren rannalla Sot\xc5\xa1issa. Singh palasi Moskovaan vuonna 1965 ja toimi tulkkina. Heid\xc3\xa4n ei sallittu avioitua. Singh kuoli vuonna 1966, ja Allilujeva sai luvan l\xc3\xa4hte\xc3\xa4 viem\xc3\xa4\xc3\xa4n Singhin tuhkaa Gangesjokeen. Ollessaan Intiassa kaksi kuukautta h\xc3\xa4n kiintyi maan tapoihin. Allilujeva piti Singhi\xc3\xa4 puolisonaan, vaikka he eiv\xc3\xa4t menneet naimisiin.\n_START_SECTION_\nLoikkaus ja el\xc3\xa4m\xc3\xa4 sen j\xc3\xa4lkeen\n_START_PARAGRAPH_\n6. maaliskuuta 1967 Allilujeva loikkasi Yhdysvaltain suurl\xc3\xa4hetyst\xc3\xb6\xc3\xb6n hakemaan turvapaikkaa silloiselta suurl\xc3\xa4hettil\xc3\xa4\xc3\xa4lt\xc3\xa4 Chester Bowlesilta. Kun turvapaikka oli my\xc3\xb6nnetty, Intian hallitus m\xc3\xa4\xc3\xa4r\xc3\xa4si Allilujevan l\xc3\xa4htem\xc3\xa4\xc3\xa4n heti maasta, koska pelk\xc3\xa4si Neuvostoliiton noottia. Kun Allilujevan Alitalia-lento saapui Rooman lentoasemalle, h\xc3\xa4net kuljetettiin sielt\xc3\xa4 heti Geneven-koneeseen. Saavuttuaan Sveitsiin h\xc3\xa4n sai turistiviisumin ja oli kuusi viikkoa maassa, kunnes sai viisumin Yhdysvaltoihin._NEWLINE_Saavuttuaan New Yorkiin huhtikuussa vuonna 1967 Allilujeva antoi median edess\xc3\xa4 tuomitsevan kuvan hirvi\xc3\xb6ksi luonnehtimastaan is\xc3\xa4st\xc3\xa4\xc3\xa4n, is\xc3\xa4ns\xc3\xa4 hallinnosta ja Neuvostoliitosta. Allilujeva poltti neuvostopassinsa julkisesti. H\xc3\xa4nen el\xc3\xa4m\xc3\xa4kerrallinen kirjansa Kaksikymment\xc3\xa4 kirjett\xc3\xa4 yst\xc3\xa4v\xc3\xa4lle ilmestyi lokakuun vallankumouksen 50-vuotistapahtumien aattona, ja se her\xc3\xa4tti n\xc3\xa4r\xc3\xa4\xc3\xa4 Neuvostoliitossa. Allilujeva k\xc3\xa4\xc3\xa4ntyi vuonna 1967 ortodoksisesta uskosta roomalaiskatolilaisuuteen._NEWLINE_Allilujeva asui aluksi Princetonissa New Jerseyss\xc3\xa4. H\xc3\xa4n meni my\xc3\xb6hemmin naimisiin arkkitehti William Wesley Petersin kanssa ja otti nimen Lana Peters. He saivat tytt\xc3\xa4ren Olgan. _NEWLINE_Vuonna 1982 Allilujeva muutti Englantiin Cambridgeen mutta palasi 1984 tytt\xc3\xa4rens\xc3\xa4 kanssa Neuvostoliittoon ja sai kansalaisuuden takaisin. He asettuivat asumaan Gruusiaan (nyk. Georgia) Tbilisiin. Allilujeva palasi 1986 Yhdysvaltoihin, tyt\xc3\xa4r kouluun Englantiin. My\xc3\xb6hempin\xc3\xa4 vuosina h\xc3\xa4nen mainitaan asuneen Sveitsiss\xc3\xa4, Lontoossa ja Wisconsinissa._NEWLINE_Is\xc3\xa4n nimest\xc3\xa4 tuli Allilujevalle taakka. H\xc3\xa4n totesi itse, ett\xc3\xa4 minne h\xc3\xa4n menikin, h\xc3\xa4n oli sen vuoksi poliittinen vanki._NEWLINE_Allilujevan lapsista tyt\xc3\xa4r Jekaterina (\xe2\x80\x9dKatja\xe2\x80\x9d) \xc5\xbddanov on Siperiassa tulivuorten tutkijana, poika, l\xc3\xa4\xc3\xa4k\xc3\xa4ri, Iosif Allilujeva on kuollut 2008, ja Olga, nykyisin nimelt\xc3\xa4\xc3\xa4n Chrese Evans, asuu Oregonissa Portlandissa'